የዴምህት ትግል ማቋረጥ በአገሪቱ መሻሻል የሚመጣው በተጀመረው ልማትና ዴሞክራሲ ብቻ መሆኑን  አረጋግጧል
በኤርትራ መሽጎ የነበረው የጥፋት ኃይል ትግሉን ያቋረጠው በልማትና በዴሞክራሲ ሥርዓት ግንባታ በመሳተፍ  እንደሚረጋገጥ በማመኑ መሆኑን የመንግስት ኮሙኒኬሽን ጉዳዮች ጽህፈት ቤት አስታወቀ።ኤርትራ ዜጎቿ ከኢትዮጵያ ሊመጣ የሚችለውን ወረራ በመስጋት እንደሚሰደዱ የገለጸችው የዓለም አቀፉን ማህበረሰብ ለማወናበድ ነው።የጽህፈት ቤቱ ኃላፊ ሚኒስትር አቶ ሬድዋን ሁሴን ዛሬ ለጋዜጠኞች በሰጡት መግለጫ እንዳስታወቁት በኤርትራ መሽጎ የነበረው የጥፋት ኃይል ትግሉን ለማቋረጥ የተገደደው  በአገሪቱ በተጀመረው የልማትና ዴሞክራሲ መሳተፍ እንደሚችል ስላረጋገጠ ነው።“ኢትዮጵያ ውስጥ ለውጥ አመጣለሁኝ ብሎ የሚታገል ኃይል የተጀመረው የልማትና የዴሞክራሲ ዕድገት በማጎልበት እንጂ፤ እሱን ቀልብሶ እንደ አዲስ በመጀመር በጥፋት መንገድ የሚደረግ አይደለም” ብለዋል።አቶ ሬድዋን እንዳስረዱት በኢትዮጵያ ውስጥ እየጎለበተ ባለው ዴሞክራሲ ውስጥ በመተጋገል በአገሪቱ እየመጣ ያለውን ልማት ከማፋጠን ውጭ በመታኮስ የሚመጣ ለውጥ እንደሌለ የድርጅቱ ውሳኔ አሳይቷል።ራሱን የትግራይ ህዝብ ዴሞክራሲያዊ ንቅናቄ (ትህዴን) ብሎ የሚጠራው ድርጅት በኤርትራ መንግስት ተጠልሎ አገሩንና ህዝቡን ከማሸበር በማቋረጥ ወደ አገሩ በመግባት የወሰደው እርምጃ የሚያረጋግጥ ትክክለኛ ውሳኔ መሆኑንም አመልክተዋል።የኤርትራ መንግስት ኢትዮጵያን ለማተራመስ የተለያየ የመደብ አሰላለፍ ያላቸው ጽንፈኞች ኃይሎችን እንደሚደግፍ የገለጹት አቶ ሬድዋን፣  የትህዴን ውሳኔ ሌሎች ድርጅቶችም የኤርትራን አጀንዳ አንግበው በሽብር መሰማራት ትተው ወደአገራቸው እንዲገቡ ትልቅ ትምህርት ይሰጣል ብለዋል።ሚኒስትሩ እንዳሉት በኢትዮጵያ ውስጥ ስልጣን በህዝብ እንጂ ውጪ ወጥተው በመታኮስ የማይገኝ መሆኑን የተረዳው ዴምህት በአገሩ ልማትና ዴሞክራሲ ሥርዓት ግንባታ ገብቶ ድርሻውን ለማበርከት መወሰኑ ተገቢነት አለው።”ውሳኔው ለዴሞክራሲያችንና ለልማታችን ትልቅ ድል ነው” ብለዋል።ኤርትራ ዜጎቿ ከኢትዮጵያ ሊመጣ የሚችለውን ወረራ በመስጋት እንደሚሰደዱ የምትናገረው የዓለም አቀፉን ማህበረሰብ ለማወናበድ እንደሆነም አስረድተዋል።በአገሪቱ በተፈጠረው አፈና፣ ጭቆና፣ የልማትና የዴሞክራሲ እጦት ምክንያት በጦርነት ከሚታመሱ አገሮች በማይተናነስ በርካታ የአገሪቱ ዜጎች እንደሚሰደዱም ተናግረዋል።ወደ ኢትዮጵያ የሚሰደዱ የአገሪቱ ዜጎች እየጨመረ የመጣው በጦርነት ስጋት ሳይሆን፤ በኢትዮጵያ ባለው የተሻለ የሰላም፣ ዴሞክራሲና የትምህርት ዕድል ፍለጋ መሆኑን አመልክተዋል።በአገራቸው ይበልጥ እየከፋ የመጣውን አፈናና ጭቆና ምክንያት ልማት፣ ዴሞክራሲና የማህበራዊ ፍላጎት አጥተው የተሻለ አማራጭ ወዳላት ኢትዮጵያ የተሰደዱ የአገሪቷ ዜጎች ከ150 ሺህ በላይ መድረሳቸውንም ገልጸዋል።“ወደ ኢትዮጵያ የሚሰደዱ የአገሪቱ ዜጎች በኋላ ይተኮስባቸዋል ቢያንስ ወደ ሌላ አገር የሚሄደው ተይዞ ይታሰራል ይሁን እንጂ ህዝቡ ወደ ኢትዮጵያ መሰደዱን ቀጥሏል” ነው ያሉት ሚኒስትሩ።የኢትዮጵያ መንግስት ላይ አዲስ አቋም የለም ያሉት ሚኒስትሩ ለሚያደርገው ማንኛውም ጥቃት አስፈላጊውን እርምጃ እንደሚወሰድም ተናግረዋል።ይሁን እንጂ የኤርትራ መንግስት የሚፈጽመው ትንኮሳ፣ አሸባሪዎችን የመደገፍና አከባቢውን የማተራመስ ተግባሩ ከአቅም በላይ ከሆነ ህዝባችንን አስፈቅደን የማያዳግም እርምጃ መወሰዱ እንደማይቀርም  አቶ ሬድዋን አስረድተዋል።በሌላ በኩል የአሜሪካ ዜግነት ይዘው ኢትዮጵያን ለማተራመስ የሚንቀሳቀሱ ዜጎች ላይ የአሜሪካ መንግስት ከራሱ ህገመንግስት የሚጻረር በመሆኑ በቀጣይ ጥናት አድርጎ እርምጃ እንደሚወስድ ገልጸዋል።ይህም በቀጣይ ከአሜሪካ መንግስት ባለስልጣናት ጋር በተደረገው ውይይት ባለስልጣናቱ የአገሪቱን ህግ የሚጥስ በመሆኑ ጥናት አድርገው እርምጃ እንዲወስዱ በመግባባት ላይ ተደርሷል።በአንዳንድ የአገሪቱ ክፍሎች በተፈጠረው የዝናብ እጥረት የተጎዱ ዜጎችን ለማቋቋም የሚደረገው ድጋፍ በተመለከተ ከጋዜጠኞች ለተነሳላቸው ጥያቄ ሚኒስትሩ ምላሽ ሰጥተዋል።የመልካም አስተዳደርና የኪራይ ሰብሳቢነት፣ በሶማሊያ የኢትዮጵያ መከላከያ ሰራዊት የሚያደርገው እንቅስቃሴና የሰንደቅ ዓላማ  ቀንን አስመልክተው ከጋዜጠኞች የተነሱላቸው ጥያቄዎች ነበሩ (ኢዜአ)::